Sag C-323/15 P

Polynt SpA

mod

Det Europæiske Kemikalieagentur (ECHA)

»Appel – forordning (EF) nr. 1907/2006 (REACH-forordningen) – artikel 57, litra f) – bevilling – særligt problematiske stoffer – identifikation – problematiske i samme grad – cyclohexan-1,2-dicarboxylsyreanhydrid, cis-cyclohexan-1,2-dicarboxylsyreanhydrid og trans-cyclohexan-1,2-dicarboxylsyreanhydrid«

Sammendrag – Domstolens dom (Første Afdeling) af 15. marts 2017

Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – fastlæggelse af, i hvilken grad et stof er problematisk – hensyntagen til oplysninger om eksponering af mennesker, som afspejler de risikohåndteringsforanstaltninger, der er indført – lovlig

[Europa-Parlamentets og Rådets forordning nr. 1907/2006, art. 57, litra f), bilag I og XV samt forordning nr. 1272/2008, bilag I]

Artikel 57, litra f), i forordning nr. 1907/2006 om registrering, vurdering og godkendelse af samt begrænsninger for kemikalier (REACH) kræver for identifikationen af andre stoffer end dem, der opfylder kriterierne for klassificering i fareklassen carcinogenicitet, mutagenicitet eller reproduktionstoksicitet (CMR), persistente, bioakkumulerende og toksiske stoffer (PBT) eller meget persistente og meget bioakkumulerende stoffer (vPvB), at det enkeltvis på grundlag af videnskabelige beviser fastslås for det første, at det er sandsynligt, at de pågældende stoffer har alvorlige virkninger på menneskers sundhed eller miljøet, og for det andet, at disse virkninger er problematiske i samme grad som virkningerne af CMR-, PBT- eller vPvB-stoffer. Disse betingelser er kumulative, således at identifikationen af et stof som særligt problematisk skal forkastes, når én af disse betingelser ikke er opfyldt.

Hvad angår den første betingelse hviler undersøgelsen heraf på en farevurdering for sundheden eller miljøet på grundlag af de oplysninger, der fremgår af de relevante dele af punkt 1-4 i bilag I til forordning nr. 1907/2006, således som det bestemmes i punkt 2 i bilag XV til forordningen. Det er således klart, at denne første betingelse i den nævnte forordnings artikel 57, litra f), kræver en analyse af de farer, der udspringer af det omhandlede stofs iboende egenskaber. I denne henseende udgør klassificeringen af et stof i bilag I til forordning nr. 1272/2008 om klassificering, mærkning og emballering af stoffer og blandinger et forhold, der er relevant, men ikke afgørende. Når et stof er omfattet af de fareklasser i forhold til menneskers sundhed eller miljøet, der er fastlagt i denne forordning, kan denne omstændighed være tilstrækkelig til at dokumentere sandsynligheden for alvorlige virkninger på menneskers sundhed eller miljøet. Den omstændighed, at et stof er omfattet af en fareklasse, er imidlertid hverken en nødvendig betingelse eller en tilstrækkelig betingelse i denne henseende.

Hvad angår den anden betingelse i artikel 57, litra f), i forordning nr. 1907/2006 fastsætter den nævnte bestemmelse ikke noget kriterium for og indeholder ikke nogen nærmere angivelse for så vidt angår karakteren af de problemer, der kan tages i betragtning for at identificere et andet stof end et CMR-, PBT- eller vPvB-stof. Ved i denne forbindelse at fastsætte, at stoffer kan identificeres enkeltvis, hvis deres alvorlige virkninger på menneskers sundhed er problematiske i samme grad som virkningerne af CMR-stoffer, forbyder artikel 57, litra f), i forordning nr. 1907/2006 således ikke, at der tages hensyn til andre oplysninger end dem, der vedrører de farer, der udspringer af de pågældende stoffers iboende egenskaber. I forbindelse med undersøgelsen af den anden betingelse, der er fastsat i den nævnte bestemmelse, gør hensyntagen til oplysninger om eksponering af mennesker, som afspejler de risikohåndteringsforanstaltninger, der er indført, hvor disse findes, det således muligt i forhold til andre stoffer end CMR-, PBT- eller vPvB-stofferne at udbygge de elementer, der danner grundlag for, at anvendelsen af godkendelsesproceduren i lyset af samtlige tilgængelige oplysninger synes at være den mest velegnede i betragtning af bekymringerne vedrørende stoffernes alvorlige virkninger på sundheden eller miljøet.

(jf. præmis 26-28, 31, 32, 40 og 41)